cy en cy cy cy de de es fr es cy en de cy sv fr en fy pam ceb fr cy en cy en es en de cy cy cy en cy cy cy cy de en nl nah de cy en cy de es de fr cy it bn cy en cy cy en cy cy jbo cy en nl en en cy ku es de cy de fr fr pt cy nl es cy cy en de cy sv fr en fy pam ceb fr cy en de cy es ceb es fr cy cy cy cy cy cy cy cy cy cy cy cy cy cy cy en cy cy en su de cy cy af cy cy en cy en es
Pendevig - Adwaith Drydanol i Draddodiad | Eisteddfod Genedlaethol
Skip to main content Skip to secondary menu
Medal Syr Thomas Parry-Williams - er clod
Ymuno â thîm Eisteddfod 2021
Shw'mae Su'mae: Dysgu Cymraeg
Mas ar y Maes
Pendevig - Adwaith Drydanol i Draddodiad
“Mae ‘na egni anhygoel yn y sîn gerddoriaeth yng Nghymru ar hyn o bryd, a’n bwriad ni yw gwneud i’r egni yma ffrwydro ar lwyfan y Pafiliwn eleni.”
Geiriau Angharad Jenkins, aelod o’r band byd-enwog, Calan, ac un o griw Pendevig, grŵp cwbl newydd sy’n cyfuno rhai o sêr mwyaf cerddoriaeth Cymru mewn prosiect cyffrous sy’n sicr o wneud i bobl ail-feddwl am gerddoriaeth Gymraeg traddodiadol.
Mae’r band yn paratoi i ryddhau’u sengl gyntaf, Lliw Gwyn, ar Synau Pendevig, sydd wedi’i ddewis fel Trac yr Wythnos BBC Radio Cymru yr wythnos nesaf, cyn dyddiad y rhyddhau ar 25 Mai.
“Fe fyddwn ni’n gwthio ffiniau pob math o gerddoriaeth,” meddai hi, wrth sôn am berfformiad cyntaf Pendevig yng Nghymru, yng nghyngerdd nos Iau wythnos yr Eisteddfod.  “Ac fe fyddwn ni’n plethu gwahanol genres o ddiwylliant ynghyd er mwyn creu cyfuniad cwbl annisgwyl.  Troi’r traddodiadol ar ei ben a chreu traddodiad cerddorol newydd, a’r cyfan oll yn fyw ar lwyfan y Pafiliwn.
Mae prosiect Pendevig wedi’i ariannu gan Gyngor Celfyddydau Cymru, a chydag aelodau’r band yn rai o gerddorion blaenllaw a mwyaf dawnus y sîn, hawdd fyddai galw’r criw yn supergroup.  Mae holl aelodau Calan yn rhan o Pendevig - Angharad Jenkins ar y ffidil, Bethan Rhiannon ar yr acordion a llais, Sam Humphreys ar y gitâr, Alice French ar y delyn, a Patrick Rimes ar y ffidil, pibgorn, chwiban, synths a phiano.
Aelodau eraill y grŵp yw Gwilym Bowen Rhys (Plu / Bendith), Iestyn Tyne (Patrobas),  Jordan Price Williams (Elfen / Vrï, Aneurin Jones (Vrï), a Jamie Smith ac Iolo Wheelan (Jamie Smith’s Mabon). Yn ychwanegu elfennau ffync a jazz i’r gerddoriaeth mae Greg Sterland ar y sacsoffon denor, Jake Durham ar y trombôn, Ted Smith ar y trwmped ac Aeddan Llywelyn ar y bas dwbl a’r bas trydan.
Er mai gwerin yw maes naturiol y rhan fwyaf o’r cerddorion, nid prosiect gwerin mo Pendevig.  “Yn bendant dylanwad gwerin yw craidd y gerddoriaeth ond mae dylanwadau cerddorol eraill megis jazz, ffync, drum’n’bass, rap, roc a phop yn dod a’r gerddoriaeth yn fyw mewn ffordd gwbl newydd,” meddai Angharad.  “Ein nod yw denu cynulleidfa newydd tuag at gerddoriaeth draddodiadol, a chreu rhywbeth sy’n dathlu’r datblygiad aruthrol yn y sîn werin yma yng Nghymru dros y 5-10 mlynedd diwethaf. Ry' ni’n trïo manteisio ar yr egni newydd sydd yn y sîn ar hyn o bryd, a’i ddod yn fyw ar lwyfan y Pafiliwn.”
Ond mae gorwelion Pendevig yn ehangach na Chymru’n unig a’r bwriad yw mynd â’r traddodiadol ar ei newydd wedd gyffrous allan i’r byd, gan gychwyn yng Ngŵyl Ryng-Geltaidd Lorient, Llydaw, a hynny ychydig ddyddiau cyn eu perfformiad ar lwyfan Pafiliwn yr Eisteddfod.  “Mi oeddwn i wedi gweld beth oedd rhai o’r gwledydd eraill wedi’i wneud yn y gorffennol yn ystod Gŵyl Lorient, The Usual Suspects pan oedd hi’n flwyddyn yr Alban er enghraifft, yn cyfuno offeryniaeth o fyd jazz gydag offeryniaeth gwerin draddodiadol.  A ro’n i bob amser yn awchu i ninnau gael cyfle i arbrofi a chreu sioe go iawn yn yr ŵyl.
“Mae hi’n flwyddyn Cymru yn Lorient eleni, ac roedd hwn yn gyfle rhy dda i’w golli, felly dyma ni - ein cyfle ni i ddangos gwedd gwbl newydd ar y sîn yng Nghymru ar draws y byd Celtaidd.
Yn ogystal â cherddoriaeth, mae’r sioe hefyd yn plethu barddoniaeth a llenyddiaeth, yn ogystal â chynnig gwledd weledol i’r gynulleidfa, gyda dawnsio clocsio a dawnsio creadigol yn dod a dimensiwn arall i’r gerddoriaeth. “Bydd darnau acwstig gydag offerynnau traddodiadol i’r sioe yn cyferbynnu gyda darnau epig, llawn egni. Byddwn hefyd yn adfywio'r hen draddodiad o gyflwyno llenyddiaeth gyda phastwn, ond mewn ffordd wahanol iawn.”
Yn ddiweddar, bu’r band yn recordio yn stiwdio eiconig Monnow Valley, cartref campweithiau cerddorol gan Led Zeppelin, Queen, Oasis, Stereophonics, a Black Sabbath i enwi dim ond rhai. Meddai Angharad am y profiad “Profiad hollol anhygoel!  Nid yn unig oherwydd y cerddorion gwych oedd wedi bod yno o’n blaenau ni, ond hefyd oherwydd ei leoliad heddychlon yng nghanol y wlad, gyda chaeau gwyrdd o’n cwmpas a’r afon yn llifo gerllaw.”
Yn eu hwythnos yn y stiwdio, llwyddodd y band i recordio pob darn, a hynny’n hollol fyw. “Mi lwyddon ni i ddal yr egni amrwd ‘ma drwy recordio popeth yn fyw. Roedden ni mewn rhyw fath o bybl cerddorol am wythnos gyfan – doedd dim wifi felly doedd gennym ni ddim cysylltiad gyda’r byd tu fas. Felly roedd y gerddoriaeth a’r syniadau yn llifo mor rhwydd!”
Ac fe fydd cyfle i bawb fwynhau’r syniadau a’r gerddoriaeth, y cyfuniad cyffrous o genres cerddorol a chelfyddydol yn cael eu tynnu ynghyd i greu perfformiad unigryw a chwbl newydd yn ystod yr Eisteddfod eleni.  “Rydyn ni i gyd yn edrych ymlaen at berfformio ar lwyfan y Pafiliwn yn yr Eisteddfod yng Nghaerdydd eleni.  Un noson i ddangos sut mae’r sîn wedi datblygu ac esblygu.  Ac os nad oeddech chi’n meddwl eich bod chi’n ffan o’r byd gwerin, ail feddyliwch a dewch draw i brofi adwaith drydanol i draddodiad yng ngwir ystyr y gair.”
Disgwyliwch yr annisgwyl - nid sioe gwerin yw hon, ond parti mawr yn dathlu’r datblygiad gwerin sy’n digwydd yng Nghymru ar hyn o bryd, ac yn dod â llwyddiant Tŷ Gwerin i lwyfan unigryw y Pafiliwn – am un noson yn unig, nos Iau 9 Awst am 20:00.  Tocynnau ar gael o www.eisteddfod.cymru / 0845 4090 800.
Gwyliwch fideo Lliw Gwyn gan Pendevig yma -
Derbyniwch y newyddion diweddaraf
Dyluniwyd ac adeiladwyd gan Hoffi.com, gan ddefnyddio Drupal.